ПСАЛЬМЫ.
30.
Псальм. Сьпеў пры пасьвячэньні дома Давіда. 
Вывышаю Цябе, ГОСПАДЗЕ, бо Ты выцягнуў мяне і ня даў ворагам маім радавацца нада мною. 
ГОСПАДЗЕ, Божа мой! Я галасіў да Цябе, і Ты вылячыў мяне. 
ГОСПАДЗЕ, Ты вывеў душу маю з пекла, Ты даў мне жыць, каб ня быў я сярод тых, што зыйшлі ў магілу. 
Выслаўляйце ГОСПАДА, вы, багабойныя Ягоныя, і слаўце на ўспамін сьвятасьці Ягонай! 
Бо на імгненьне гнеў Ягоны, на ўсё жыцьцё ўпадабаньне Ягонае; увечары можа быць плач, а раніцаю — радасьць. 
А я сказаў у дабрадзенстве сваім: «Не пахіснуся на вякі!» 
ГОСПАДЗЕ, праз ласку Тваю Ты паставіў горы мае непарушна; але Ты схаваў аблічча Тваё, і я спалохаўся. 
Да Цябе, ГОСПАДЗЕ, я клікаў, і Госпада майго я маліў: 
«Які прыбытак з крыві маёй, з таго, што я зыйду ў парахненьне? Ці пыл будзе славіць Цябе? Ці будзе апавядаць праўду Тваю?» 
Пачуй, ГОСПАДЗЕ, і зьлітуйся нада мною! ГОСПАДЗЕ, будзь дапамогай маёй! 
Ты перамяніў лямант мой у танец, Ты скінуў з мяне зрэбніцу і падперазаў мяне радасьцю. 
Дзеля гэтага будзе выслаўляць Цябе слава мая і ня будзе маўчаць. ГОСПАДЗЕ, Божа мой, на вякі я буду славіць Цябе! 
