МІХЕЙ.
3.
І я сказаў: «Паслухайце, прашу, галовы Якуба і начальнікі дому Ізраіля. Ці ж ня вам ведаць суд? 
Вы ненавідзіце дабро і любіце ліха, зьдзіраеце з іх скуру іхнюю, і цела іхняе — з костак іхніх. 
Вы ясьцё цела народу майго і зьдзіраеце з іх скуру іхнюю, і ломіце косткі іхнія, і расьсякаеце іх нібы ў гаршчок, і цела іхняе — нібы на патэльню? 
Тады яны будуць клікаць да ГОСПАДА, але Ён не адкажа ім, і схавае аблічча Сваё ад іх у той час, бо яны робяць ліхоту ўчынкамі сваімі. 
Гэта кажа ГОСПАД пра прарокаў, якія зводзяць народ мой, якія калі маюць што кусаць зубамі сваімі, крычаць: «Мір!», а калі ніхто нічога не кладзе ў вусны іхнія, яны пасьвячаюцца на вайну суп­раць іх. 
Дзеля гэтага будзе ноч для вас, і ня будзе відзежу, і будзе цёмна ў вас, і ня будзе прадказаньня; зойдзе сонца над прарокамі, і сьцямнее дзень над імі. 
І будуць асаромлены відушчыя, і будуць у ганьбе прадказальнікі, усе яны закрыюць вусны свае, бо ня будзе адказу ад Бога. 
А я напоўнены моцай ад Духа ГОСПАДА, і судом, і магутнасьцю, каб абвяшчаць Якубу правіны ягоныя і Ізраілю — грэх ягоны. 
Пачуйце гэта, прашу, галовы дому Якуба і начальнікі дому Ізраіля. Вы брыдзіцеся судом і крывіце ўсё простае. 
Вы будуеце Сыён на крыві і Ерусалім — на беззаконьні. 
Галовы ягоныя судзяць за хабары, і сьвятары ягоныя навучаюць за плату, і прарокі ягоныя прадказваюць за срэбра; і абапіраюцца на ГОСПАДА, кажучы: «Хіба няма ГОСПАДА сярод нас? Ня прыйдзе на нас ліха». 
Дзеля гэтага гара Сыён будзе ўзарана як поле, і Ерусалім станецца купай друзу, і гара Дому Божага — лясным узгоркам. 
