ГЕБРАЯЎ.
13.
Любоў братняя няхай застаецца. 
Пра гасьціннасьць не забывайцеся, бо праз яе некаторыя, ня ведаючы, гасьцявалі анёлаў. 
Памятайце пра вязьняў, нібы ўвязьненыя разам з імі, і пра тых, што ў нягодах, як тыя, якія самі ў целе. 
Сужонства няхай будзе шанаванае ў-ва ўсіх і сужыцьцё беззаганнае; а распусьнікаў і чужаложнікаў будзе судзіць Бог. 
Ня будзьце срэбралюбныя, задавальняючыся тым, што маеце. Бо Ён сказаў: «Не адпушчу цябе і не пакіну цябе», 
так што, маючы пэўнасьць, мы кажам: «Госпад мне ўспамога, і не спалохаюся, што зробіць мне чалавек?». 
Памятайце кіраўнікоў вашых, якія казалі вам слова Божае; і, аглядаючы вынік жыцьця іх, пераймайце веру іхнюю. 
Ісус Хрыстос учора і сёньня Той Самы, і на вякі. 
Вучэньнямі рознымі і чужымі не захапляйцеся; бо добра ласкай мацаваць сэрца, а ня ежай, ад якой ня мелі карысьці тыя, што ходзяць за ёю. 
Мы маем ахвярнік, з якога ня маюць права есьці тыя, якія служаць у намёце. 
Бо як целы тых жывёлаў, кроў якіх за грахі прыносіцца першасьвятаром у сьвятыню, спальваюцца па-за табарам; 
дзеля гэтага і Ісус, каб асьвяціць праз кроў Сваю народ, пакутаваў за брамамі. 
Дык выйдзем да Яго па-за табар, пераносячы зьнявагі Ягоныя, 
бо мы ня маем тут трывалага гораду, але шукаем будучага. 
Дык будзем праз Яго прыносіць Богу няспынна ахвяры хвалы, гэта ёсьць плод вуснаў, якія вызнаюць імя Ягонае. 
Пра дабрадзейнасьць і супольнасьць не забывайцеся, бо гэткія ахвяры падабаюцца Богу. 
Слухайцеся кіраўнікоў вашых і будзьце пакорнымі, бо яны чуваюць над душамі вашымі, як абавязаныя здаць справаздачу за іх, каб яны рабілі гэта з радасьцю, а не ўздыхаючы, бо гэта для вас некарысна. 
Маліцеся за нас; бо мы перакананыя, што маем добрае сумленьне, у-ва ўсім хочучы жыць справядліва. 
Асабліва ж прашу рабіць гэта, каб я хутчэй быў вам вернуты. 
А Бог супакою, Які падняў з мёртвых у крыві вечнага запавету вялікага Пастыра авечак, Госпада нашага Ісуса, 
няхай удасканаліць вас у-ва ўсякай справе добрай, дзеля выкананьня волі Ягонай, робячы ў вас тое, што даспадобы Яму, праз Ісуса Хрыста, Якому слава на вякі вякоў. Амэн. 
Прашу ж вас, браты, прыйміце слова пацяшэньня, бо я ж крыху напісаў вам. 
Ведайце, што брат наш Цімафей вызвалены; з ім разам, калі хутка прыйдзе, угледжу я вас. 
Прывітайце ўсіх кіраўнікоў вашых і ўсіх сьвятых. Вітаюць вас тыя, што з Італіі. 
Ласка з усімі вамі. Амэн.
